بیرلشمیش میللت‌لر تشکیلاتی‌نین (بمت) اینسان حقوق‌لاری تشکیلاتی عالی کمیسار میشل باشله روسیا قوشون‌لاری طرفیندن محاصره‌یه آلینان اوکراینانین ماریوپل شهری اوچون "بیر واخت‌لار تام اینکیشاف ائتمیش بیر شهر اولان یئر ایندی خارابالیغا چئوریلیب" دئییب.
میشل باشله بمت اینسان حاق‌لاری شوراسی‌نین اوکراینا خصوصی ایجلاسیندا روسیانین فوریه‌نین  24-ده اوکراینادا باشلادیغی ساواشین سیویل لره ووردوغو زیانا توخونوب.
میشل باشله سیویل لرین ان چوخ تاثیرلندیگی ماریوپل-دا اینسان‌لارین آغلاسیغماز قورخو ایچینده یاشادیغینی بیلدیریب:
"بیر واخت‌لار اینکیشاف ائتمیش شهر ایندی خارابا‌لیق‌دیر. تلفات و داغینتی‌لارین منظره سی آیدینلاشدیقدان سونرا ماریوپل-دا سیویل اها‌لی‌نین اؤلوم‌لری‌نین مین‌لرله ساییلاجاغینی تخمین ائدیریک".
آزوفستال صنایع محله‌سینده شدت‌لی توققوشما‌لارین داوام ائتدیگینی قئید ائدن باچئلئت اولوسلار آراسی قیزیل خاچ کومیته‌سی‌نین و بمت-نین سعی‌لری سایه‌سینده 500-دن چوخ سیویل شخصین اورا‌داکی پولاد زاوودون‌دان تخلیه اولونماسیندان ممنون‌لوغونو ایفاده ائدیب.
میشل باشله "روسیا عسگرلری‌نین سیویل شخص‌لری زورلادیغی" ادعا‌لارینا دا توخونا‌راق "اوفیسیمیز اؤلکه داخیلینده اونلارلا زورلاما حادثه‌سینی تصدیقله‌ییب و دیگر ادعا‌لاری آراش‌دیرماقدا داوام ائدیر" دئییب.
اوکراینا خاریجی ایشلر ناظیری‌نین بیرینجی معاوینی مینه جاپارووا دا آنلاین دانیشا‌راق دئییب کی، روسیانین منیم اؤلکه‌مه هوجوم‌لاری هامیمیزا قارشی محاربه‌دیر.
امینه جاپارووا بیلدیریب کی، 500 میندن چوخ اوکراینا‌لی قاچاقمالچی‌لیق یولو ایله روسیا سرحدینه گتیریلیب و اونلارین تالعی معلوم دئییل:
"روسیانین جینایت سیاهی‌سی کیفایت قدر گئنیش‌دیر، خصوصیله ایشگنجه، زورلاما و ایتکین دوشمه‌لر".
آوریلین 7-ده روسیانین بمت-نین اینسان حقوق‌لاری شوراسی‌نین عضولوگوندن چیخاریلماسی ایله علاقه‌دار روسیا نوماینده هئیتی ایجلاسدا ایشتیراک ائتمه‌ییب.
